Diari Oficial de la Generalitat Valenciana


Sumari del DOGV 5671, del 02-01-2008 (2007/15064)

RESOLUCIÓ de 27 de desembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació de l'addenda al conveni marc de col·laboració subscrit entre el Ministerio de Industria, Turismo y Comercio y la Generalitat de la Comunitat Valenciana per al desenrotllament del Programa Ciutats Digitals 2007-2010, en l'àmbit del Pla Avança.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5671

Data del DOGV
:   02-01-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/15131


Data del document
:   27-12-2007

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Justícia i Administracions Públiques
    * telecomunicació
    * política d'informació
    * administració local
    * cooperació administrativa
    * administració central

RESOLUCIÓ de 27 de desembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació de l'addenda al conveni marc de col·laboració subscrit entre el Ministerio de Industria, Turismo y Comercio y la Generalitat de la Comunitat Valenciana per al desenrotllament del Programa Ciutats Digitals 2007-2010, en l'àmbit del Pla Avança.  
 [2007/15955]  
El Ministerio de Industria, Turismo y Comercio y la Generalitat de la Comunitat Valenciana han subscrit, després de la tramitació prèvia reglamentària, el 23 de novembre de 2007, l'addenda al conveni marc de col·laboració per al desenrotllament del Programa Ciutats Digitals 2007-2010, en l'àmbit del Pla Avança.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentada addenda, que ha quedat inscrita en el Registre de Convenis de la Generalitat amb el número 1625/2007, i que figura com a annex d'esta resolució.  
Valencia, 27 de desembre de 2007.- El director general de Relacions amb les Corts i Secretariat del Consell: Ángel Mompó Romero.  
Addenda al conveni marc de col·laboració entre el Ministeri d'Indústria, Turisme i Comerç i la Generalitat de la Comunitat Valenciana per al desplegament del Programa Ciutats Digitals 2007-2010 en l'àmbit del Pla Avança  
Madrid, 23 de novembre de 2007.  
Reunits  
D'una banda, Francisco Ros Perán, secretari d'Estat de Telecomunicacions i per a la Societat de la Informació, nomenat per al càrrec pel Reial Decret 988/2004, de 30 d'abril, que actua en l'exercici de les atribucions delegades pel titular del departament d'acord amb el que establix l'apartat segon.1) de l'Orde ITC/3187/2004, de 4 d'octubre, per la qual es deleguen competències del ministre d'Indústria, Turisme i Comerç i per la qual s'aproven les delegacions de competències d'altres òrgans superiors i directius del departament.  
I, de l'altra, Fernando de Rosa Torner, com a conseller de Justícia i Administracions Públiques de la Generalitat de la Comunitat Valenciana, facultat expressament per a este acte per acord del Consell de data 23 denovembre de 2007.  
Ambdues parts actuen en la representació respectiva que ostenten i es reconeixen recíprocament la capacitat legal necessària per a l'atorgament del present document.  
Manifesten  
Que el Pla Avança respon al mandat que la Comissió Europea realitza als Estats membres en el Pla i2010: Una SI Europea per al creixement i l'ocupació, publicat el 31 de maig de 2005, per tal que abans de final d'eixe any, elaboren els programes de reformes nacionals on definixen les prioritats per a la societat de la informació (SI) en línia amb les Orientacions Integrades per al Creixement i l'Ocupació, adoptades per a la Comissió Europea, a l'abril de 2005.   
Les administracions que subscriuen esta addenda al Conveni Marc de Col·laboració firmat amb data 27 de juliol de 2006 són competents per a exercir el desplegament de la Societat de la Informació. El Ministeri d'Indústria, Turisme i Comerç en l'àmbit de l'Estat i la Generalitat de la Comunitat Valenciana en el seu àmbit territorial:  
A. L'Administració General de l'Estat en l'exercici de les competències que li atribuïx l'article 149.1.21 de la Constitució en matèria de telecomunicacions i d'acord amb la Llei 32/2003, de 3 de novembre, General de Telecomunicacions, té com a funció elaborar i difondre els programes d'utilització dels nous servicis de telecomunicacions per a la societat de la informació que contribuïsquen a la creació de millors condicions per al desplegament econòmic, social i cultural.  
B. La conselleria de Justícia i Administracions Públiques, en l'exercici de les competències establides en l'article 19 del vigent Estatut d'Autonomia de la Comunitat Valenciana que atribuïx a la Generalitat, en l'àmbit de les seues competències, l'impuls d'un model de desenvolupament equitatiu, territorialment equilibrat i sostenible, basat, entre altres fonaments, en la plena integració en la societat de la informació, reconeixent alhora el dret d'accés dels valencians a les noves tecnologies i que la Generalitat realitze polítiques actives que impulsen la formació, les infraestructures i la seua utilització.  
Com a corol·lari a eixe deure d'impuls i al reconeixement d'eixe dret, l'article 49.3 de l'esmentat Estatut d'Autonomia assenyala que la Generalitat té també competència exclusiva, sense perjuí del que disposa la legislació de desplegament de l'article 149 de la Constitució i, si fa el cas, de les bases i ordenació de l'activitat econòmica general de l'Estat, sobre el "règim de les noves tecnologies relacionades amb la societat de la informació i del coneixement".  
Que en el Conveni Marc de Col·laboració entre el Ministeri d'Indústria, Turisme i Comerç i la Generalitat de la Comunitat Valenciana per al desplegament del Pla Avança s'arreplega la possibilitat de la firma d'addendes anuals per a l'execució del seu objectiu.  
El Pla Avança desplega mitjançant l'exercici de les esmentades competències en el grau que es considere convenient; bé, a través de l'exercici d'activitats completes o actuacions complementàries a altres; tot observant, sempre, el règim competencial de les Administracions Públiques  
La Generalitat de la Comunitat Valenciana ha mostrat permanentment el seu interés en la execució d'actuacions que promoguen la consolidació de la societat tecnològica i del coneixement. Així, en l'actualitat, este objectiu es canalitza a través de la iniciativa estratègica AVANTIC 2004-2010, integrada pel Pla Estratègic Valencià de Telecomunicacions Avançades (PEVTA) i pel Pla Estratègic per a la Consolidació de la Societat Tecnològica i del Coneixement en la Comunitat Valenciana (PETIC), a més a més, de tres programes horitzontals que aborden respectivament la gestió avançada del Coneixement, la I+D+I en TIC i l'estructura orgànica i funcional del conjunt d'AVANTIC.  
A través dels seus programes, AVANTIC destina les seues iniciatives a la immersió tecnològica i del coneixement de la societat valenciana, dels seus ciutadans, de les pròpies administracions de la Comunitat, i de l'empresa valenciana, singularment de la Pime.   
L'evident convergència entre els objectius del Pla Avança i d'AVANTIC i el millor ús dels recursos públics, fa indefectible la col·laboració entre les administracions públiques en matèria de TIC, ja que difícilment cal refermar els resultats en un territori concret sense el concurs, tant de financer com institucional, de tots els agents que despleguen actuacions i competències en ell. Este és el sentit de la convergència sociotecnològica, sense la qual difícilment s'aconseguiran els objectius de desenvolupament, sostenibilitat i solidaritat o equitat tecnològiques TIC i del coneixement.  
Que el Programa Ciutats Digitals 2007-2010, emmarcat en l'àrea d'actuació de la Llar i la Inclusió dels Ciutadans del Pla Avança, es planteja com a meta la introducció de la societat de la informació en la vida comuna de la majoria de la població, açò és en la seua localitat.  
Acords  
Primer. Objecte  
L'objecte d'esta Addenda és determinar les condicions de cooperació, col·laboració i cofinançament entre el Ministeri d'Indústria, Turisme i Comerç i la Generalitat de la Comunitat Valenciana per al desplegament del Programa Ciutats Digitals 2007-2010 en el marc del Pla Avança.  
Segon. Selecció de les propostes presentades  
La Generalitat de la Comunitat Valenciana realitzarà una convocatòria pública a la qual podran acudir, en règim de concurrència competitiva, aquelles ciutats o entitats locals, si fa el cas, que complisquen un conjunt de requisits objectius prèviament establits. Estos requisits hauran de ser coneguts pel MITYC amb anterioritat a la seua publicació, la qual expressarà la seua conformitat amb ells.   
La selecció de les propostes presentades a la convocatòria per les ciutats o entitats locals en l'àmbit territorial de la comunitat autònoma es realitzarà per una comissió paritària formada pel Ministeri d'Indústria, Turisme i Comerç i la Generalitat de la Comunitat Valenciana. La composició de dita comissió de valoració quedarà definida en la convocatòria referida anteriorment.  
Una vegada avaluades les propostes per la Comissió de valoració es procedirà a la publicació d'aquelles que hagen sigut seleccionades.  
Tercer. Compromisos de la Secretaria d'Estat de Telecomunicacions i per a la Societat de la Informació  
La Secretaria d'Estat de Telecomunicacions i per a la Societat de la Informació es compromet a realitzar les accions següents:  
Aportar les quanties econòmiques recollides en l'apartat sisé.  
Participar en la comissió paritària formada per a la selecció de les propostes presentades.  
Proposar el marc d'actuació en el qual s'executaran les mesures preses per les comunitats autònomes en el compliment del programa.  
L'oficina tècnica per al seguiment i anàlisi i avaluació de totes les activitats que s'exercisquen en el marc del Pla Avança i en particular d'este programa.  
Participació dels representants del MITYC en les activitats de difusió, divulgació i màrqueting del Programa Ciutats Digitals 2007-2010 de la Generalitat de la Comunitat Valenciana, a petició de la pròpia Comunitat.  
Gestionar la pàgina web del Pla Avança (www.planavanza.es) que conté les accions dutes a terme per les comunitats autònomes, els seus resultats i l'anàlisi de l'impacte.   
Quart. Compromisos de la Comunitat Autònoma  
La Generalitat de la Comunitat Valenciana es compromet per la present addenda a realitzar les accions següents:  
Aportar les quanties econòmiques arreplegades en l'apartat sisé.  
Dur a terme la convocatòria pública de selecció de ciutats o entitats locals  
Participar en la comissió paritària formada per a la selecció de les propostes presentades.  
Les activitats de difusió i divulgació del Programa Ciutats Digitals 2007-2010 a la pròpia Comunitat. Comptarà per a això amb la participació i col·laboració de representants del MITYC.  
En totes les mesures que es realitzen en l'àmbit del programa, així com en les actuacions i projectes que s'hi executen, haurà de fer-se menció expressa del cofinançament i col·laboració entre el MITYC i la Comunitat Autònoma. Igualment, la Comunitat Autònoma informarà els beneficiaris que les actuacions i projectes executats compten amb finançament del MITYC.  
El logotip del MITYC, del Pla Avança i del FEDER, si fa el cas, i la direcció de la pàgina web del Pla Avança hauran d'exhibir-se en totes les activitats i actes que es realitzen per a l'execució d'esta Addenda.   
Cinqué. Tipus de projectes i actuacions objecte de les ajudes  
Els projectes i actuacions finançables hauran d'estar inclosos en una o diverses de les línies següents:  
Servicis i aplicacions d'administració electrònica. Estos projectes podran complementar o reforçar les actuacions que es realitzen pel Ministeri d'Indústria, Turisme i Comerç, dins del Programa Avança Local, en els aspectes següents:   
Projectes d'implantació de ferramentes o solucions tecnològiques per a la modernització de la gestió interna de l'administració local, que incloguen actuacions de formació del personal en l'ús i maneig d'estes.  
Actuacions dirigides a millorar la interacció dels servicis públics amb els ciutadans a través de la incorporació de les tecnologies de la informació i les comunicacions (TIC).  
Projectes d'implantació d'aplicacions que faciliten la interoperabilitat entre administracions públiques.  
Servicis digitals dirigits a ciutadans i empreses de l'entorn local:  
Projectes que, mitjançant l'ús de les tecnologies de la informació i les comunicacions, estiguen dirigits a millorar els servicis públics preferentment en els aspectes següents: comerç electrònic, teleassistència, servicis relacionats amb la cultura, turisme i oci i, servicis orientats a afavorir l'accessibilitat de col·lectius amb necessitats especials.  
Formació:   
Este és uns dels objectius bàsics a aconseguir ja que és una peça fonamental per a reduir la bretxa digital. La formació és tan important que perquè els ciutadans la reben s'harmonitzaran les activitats que continga este projecte amb altres projectes que desplegue la pròpia Comunitat Autònoma, el MITyC o bé l'entitat Xarxa.es.  
Difusió:  
Es considera un objectiu principal la difusió de totes les actuacions tant entre els ciutadans del municipi (perquè s'involucren i formen part de la ciutat digital) com entre altres municipis semblants de la resta del país per a fomentar i difondre les millors pràctiques i les experiències més importants.  
Els projectes i actuacions previstos en el punt anterior es podran realitzar d'acord amb les modalitats següents:  
Projecte o actuació individual.  
En esta modalitat de projecte es consideraran, preferentment, aquells en què el beneficiari siga una entitat amb uns recursos mínims per a absorbir eficaçment els fons que se li concedisquen, i no haja sigut beneficiari d'ajudes corresponents a programes dirigits a impulsar el desplegament i la implantació de la societat de la informació en un entorn local, encetades amb anterioritat a esta convocatòria.  
Projecte o actuació en cooperació.  
En esta modalitat de projecte es consideraran preferentment els que presenten una cooperació entre entitats amb experiència en programes dirigits a impulsar el desplegament i la implantació de la societat de la informació (com el Programa Ciutats Digitals o el Programa Ciutats Singulars) i entitats que no hagen participat en este tipus de programes, amb la finalitat de promoure la transferència de tecnologia i les xarxes de difusió del coneixement dels uns als altres.  
Tot equipament i aplicacions informàtiques del projecte hauran d'incorporar criteris de facilitat d'ús i accessibilitat.  
Sisé. Conceptes susceptibles d'ajuda  
En el pressupost presentat pel beneficiari, les ajudes podran aplicar-se als conceptes següents:  
Despeses de personal contractat dedicat directament al projecte o actuació.  
Aparells i equips dedicats al projecte o actuació.  
Subcontractacions exclusivament derivades del projecte o actuació.  
Material fungible exclusiva i permanentment destinat al projecte o actuació.  
Despeses de promoció i difusió de l'actuació.  
Altres despeses generals suplementàries directament derivades del projecte o actuació i degudament justificades.  
Les despeses de consultoria, assistència tècnica o altres, corresponents a la gestió del projecte hi seran imputables. Mentre que no seran imputables al projecte els despeses de personal, etc, realitzats, a l'efecte, per les administracions públiques.   
Amb caràcter general, almenys un 10% del pressupost del projecte es dedicarà a actuacions destinades a la transferència de la tecnologia i la difusió a altres entitats locals. S'inclouen ací actuacions com la creació o participació en:  
Xarxes de difusió de coneixement entre diverses entitats locals.   
Grups temàtics sobre les matèries objecte d'esta convocatòria.  
Esdeveniments destinats a la difusió dels èxits aconseguits i l'intercanvi d'experiències.  
Les despeses de gestió o d'oficina tècnica seran com a màxim el 5% del cost del projecte.  
Seté. Gestió i execució  
La gestió del desplegament de l'Addenda al Conveni Marc de Col·laboració subscrit entre Ministeri d'Indústria, Turisme i Comerç i la Generalitat de la Comunitat Valenciana amb data 27 de juliol de 2006 per al desplegament del Pla Avança i l'execució de les accions necessàries per a dur a terme l'objecte definit en l'apartat u s'ajustaran a la regulació establida en l'esmentat conveni marc.  
En particular,  
La Comunitat Autònoma podrà executar els compromisos que s'adquirixen en virtut d'esta addenda, directament o a través d'un ens de dret públic o una empresa pública de la Comunitat Autònoma. Les comandes de gestió que realitze la Comunitat Autònoma per a l'execució dels compromisos anteriors hauran de complir el que estipula l'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 3.1 del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny.  
Els contractes que per a dur a terme les activitats previstes s'establisquen en l'àmbit d'esta Addenda, per la Comunitat Autònoma o per part de l'ens de dret públic o una empresa pública, hauran de complir els principis de publicitat, concurrència, igualtat i no discriminació i els requisits especificats en l'article 11 del text refós de la Llei de Contractes de les Administracions Públiques.  
Les ajudes que es concedisquen a l'empara d'esta Addenda, per qualsevol procediment en vigor legalment establit, seguiran el que establix el marc de la Llei 38/2003, de 17 de novembre, General de Subvencions i Reial Decret 887/2006, de 21 de juliol, pel qual s'aprova el Reglament que la desplega i la normativa autonòmica reguladora de les subvencions, si s'escau.  
Responsabilitat de coordinació i seguiment de l'addenda  
L'òrgan encarregat de la direcció del projecte serà el conseller de Justícia i Administracions Públiques de la Generalitat de la Comunitat Valenciana, d'acord amb les facultats atorgades per la disposició corresponent.  
Terminis d'execució i de justificació  
Els projectes hauran d'executar-se des de la firma del conveni fins a 31 de desembre de 2009.  
La justificació de les inversions executades es realitzarà abans del 31 de desembre de 2009.  
Vuité. Finançament  
El finançament de les actuacions es distribuirà entre les administracions firmants, de la manera següent:  
Any 2007/2008  
Finançadors Aportacions Econòmiques  
MITYC 1.058.537,00 €  
Generalitat de la Comunitat Valenciana 500.000,00 €  
Ajuntaments 558.537,00 €  
Total administracions públiques 2.117.074,00 €  
El Ministeri d'Indústria, Turisme i Comerç transferirà a la Generalitat de la Comunitat Valenciana, a la firma de la present Addenda, els fons de cofinançament corresponent, 1.058.537,00 €, a càrrec de la partida pressupostària 04.68.438L.008 dels Pressupostos Generals de l'Estat per a l'any 2007.  
La Generalitat de la Comunitat Valenciana aportarà la seua part de finançament, 500.000,00 € a càrrec de l'aplicació pressupostària i número de projecte següent, dels seus pressupostos per a l'exercici 2008: 81.22.18.157.53.9 T6745000.  
Nové. Competències de la Comissió Bilateral   
La Comissió Bilateral definida en la clàusula setena del Conveni Marc de Col·laboració firmat té entre les seues competències resoldre els problemes d'interpretació i compliment que pogueren suscitar-se, així com necessitar o modificar les actuacions a realitzar, incloent-hi les modificacions que es consideren necessàries en l'annex d'esta Addenda, sempre que no supose l'alteració substancial de l'objecte.  
Així mateix, correspon a l'esmentada comissió la supervisió i aprovació dels informes de progrés de les activitats i dels estats de despeses, així com de la justificació documental presentada per la Generalitat de la Comunitat Valenciana, quedant tot això reflectit en les actes corresponents.  
Deu. Duració  
Esta addenda entrarà en vigor des de la data de la seua firma fins al 31 de desembre d 2009. Encara que la seua vigència se sotmetrà a la del Conveni Marc de Col·laboració entre el Ministeri d'Indústria, Turisme i Comerç i la Generalitat de la Comunitat Valenciana per al desplegament del Pla Avança.  
Este termini podrà ser prorrogat per períodes anuals per acord exprés de totes les parts mitjançant les oportunes addendes de pròrroga, les quals s'hauran de formalitzar amb una antelació mínima d'un mes abans de la finalització del seu termini de vigència.  
Onze. Règim jurídic i qüestions litigioses  
La present Addenda té caràcter administratiu i es considera inclosa en l'article 3.1.c) aprovat pel Reial Decret Legislatiu 2/2000, de 16 de juny, del Text Refós de la Llei de Contractes de les Administracions Públiques, i queda fora del seu àmbit d'aplicació, sense perjuí de l'aplicació dels principis i criteris del citat Reial Decret Legislatiu per a resoldre els dubtes i llacunes que puguen presentar-se i que es regirà per les seues pròpies clàusules i, supletòriament, per les normes generals del dret administratiu.  
La resolució de les controvèrsies que puguen plantejar-se sobre la interpretació i l'execució d'esta Addenda, hauran de solucionar-se de mutu acord entre les parts, en el si de la Comissió bilateral del Conveni Marc.  
En cas de no poder arribar-hi a cap acord, les possibles controvèrsies s'haurien de resoldre d'acord amb l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa.  
Dotze. Causes de resolució i efectes  
La present Addenda es podrà resoldre per mutu acord de les parts firmants o per decisió unilateral quan existisquen causes excepcionals i justificades que obstaculitzen o dificulten el compliment de les estipulacions que constituïsquen el seu contingut, prèvia denúncia amb un termini de dos mesos d'antelació.  
En el cas d'extinció de l'Addenda per les causes indicades anteriorment o per l'expiració del termini de vigència, es realitzarà la liquidació econòmica i administrativa de les obligacions contretes fins al moment, sense interrompre les actuacions que s'estiguen executant fins a la seua completa finalització.  
I, en prova de conformitat, es firma la present Addenda en dos exemplars i a un només efecte en el lloc i la data indicats en l'encapçalament.  
El secretari d'Estat de Telecomunicacions i per a la Societat de la Informació: Francisco Ros Perán   
El conseller de Justícia i Administracions Públiques: Fernando de Rosa torner